Ing. **Mirek Topolánek** (\* 15. máj 1956, Vsetín) je český politik, ktorý pôsobil ako senátor i poslanec a v rokoch 2006 až 2009 bol predsedom vlády. Od roku 1994 bol členom a istý čas i predsedom ODS, zo strany vystúpil roku 2015, v roku 1989 bol členom Občianskeho fóra.

V prezidentských voľbách v roku 2018 neúspešne kandidoval na post prezidenta Českej republiky, keď získal len 4,30 % platných hlasov zúčastnených voličov.

Život
-----

Mirek Topolánek absolvoval Strojnícku fakultu Vysokého učenia technického v Brne. Pracoval ako projektant v OKD a Energoprojekte. V roku 1991 spoluzaložil a riadil obchodnú spoločnosť VAE, spol. s r. o. ktorá sa zaoberala energetickými projektami. V roku 1996 spoločnosť zanikla bez likvidácie a jej právnym nástupcom sa stala obchodná spoločnosť VAE a.s. V predstavenstve tejto spoločnosti pôsobil Mirek Topolánek až do roku 2003. 

Mirek Topolánek má s bývalou manželkou Pavlou dcéry Petru, Janu a syna Tomáša. Ich vzťah sa začal v lete roku 2006 kvôli viacerým bulvárnym článkom o nevere rozpadať. Spoločné bývanie s niekdajšou podpredsedníčkou snemovne Luciou Talmanovou priznal 5. januára 2007, s Pavlou sa rozviedol v februári 2010. 

Mirek Topolánek sa oženil s Luciou Talmanovou 3. júna 2010. Syn Nicolas z nového partnerstva sa narodil už 25. júla 2007.

Politická činnosť
-----------------

Pred nežnou revolúciou nebol politicky organizovaný. Od roku 1989 pôsobil v Občianskom fóre, v roku 1994 vstúpil do Občianskej demokratickej strany (ODS). V roku 1996 bol zvolený do senátu, v rokoch 1998 – 2002 bol predsedom senátneho klubu ODS a od roku 2002 do roku 2004 podpredsedom senátu. V novembri 2002 vystriedal Václava Klausa na mieste predsedu ODS. Túto funkciu obhájil aj v decembri 2004 a novembri 2006. 

### Volebné obdobie 2006 – 2010

V roku 2006 bol Mirek Topolánek vo voľbách do českého parlamentu volebným lídrom ODS v Prahe a získal najviac preferenčných hlasov zo všetkých kandidátov. Ako víťaz volieb bol prezidentom poverený zostaviť vládu. Najskôr sa pokúsil zostaviť trojkoalíciu spoločne s KDU-ČSL a Stranou zelených. Koalícia mala v parlamente podporu iba 100 hlasov z 200 a na získanie nadpolovičnej podpory jej chýbal jeden hlas. Napriek tomu ho 16. augusta vymenoval prezident Václav Klaus za premiéra. Mirek Topolánek vytvoril vládu zloženú z deviatich členov ODS a šiestich nestraníkov, ktorú prezident vymenoval 4. septembra. Rokovania o podpore vlády s predsedom sociálnych demokratov Jiřím Paroubkom však stroskotali a pri hlasovaní v parlamente 3. októbra vláda nezískala dôveru. Stalo sa tak prvýkrát v histórii Česka a Česko-Slovenska. Vláda preto 11. októbra 2006 podala demisiu. 8. novembra prezident Klaus opäť menoval Mirka Topolánka za premiéra a poveril ho zostavením vlády. Následne rokoval s ČSSD, KDU-ČSL a Stranou zelených o možnosti zostavenia veľkej koalície. 

Koaličná vláda získala podporu na základe konania dvoch opozičných politikov. Poslanci ČSSD Miloš Melčák a Michal Pohanka opustili pred hlasovaním zasadaciu sálu snemovne a vláda získala podporu 100 proti 97, pričom jeden poslanec opozície sa zdržal. Melčák a Pohanka boli následne vylúčení zo svojich poslaneckých klubov a označovaní ako *prebehlíci*. Topolánek počas svojej vlády čelil ostrej kritike opozičného lídra Jiřího Paroubka, ktorý pravicové reformné zákony blokoval s podporou komunistov. Viacero zákonov bolo schválených práve vďaka hlasom prebehlíkov. V marci 2009 po odhalení kauzy možného podplácania redaktora ČT lobistom blízkym Topolánkovi, vyvolal Paroubek hlasovanie o vyslovení nedôvery vláde. Vláda pri hlasovaní 24. marca 2009 nezískala dôveru a premiér a jeho ministri formálne podali demisie. Topolánek často prezentoval názor, že situáciu musí riešiť práve Paroubek, pokým jeho vláda môže zostať vykonávať svoje právomoci aj bez dôvery snemovne. Prezident Václav Klaus poveril zostavením novej vlády nestraníka, vtedajšieho riaditeľa štatistického úradu Jana Fischera, ktorý získal dostatočnú podporu v poslaneckej snemovni a 8. mája 2009 vystriedal Topolánka vo funkcii. 

### Volebné obdobie 2010 – 2014

Mirek Topolánek odstúpil z kandidatúry vo voľbách 2010 na základe výzvy výkonnej rady ODS v marci 2010 kvôli kauze urážlivých výrokov. Vo funkcii lídra strany ho nahradil Petr Nečas.

Kauzy
-----

Pavla Topolánková ohlásila v auguste 2006 svoju kandidatúru do Senátu za stranu Politika 21. Mirek Topolánek jej kandidatúru označil za veľkú chybu a priznal problémy vo svojom manželstve.

Topolánek v lete 2009 čelil kauze s bulvárnymi fotografiami talianskych médii, podľa ktorých sa mal nahý pohybovať v záhrade priateľa, talianskeho premiéra Silvia Berlusconiho.

Kauza s výrokmi o ministrovi Gustávovi Slamečkovi a premiérovi Jánovi Fischerovi pre gay magazín LUI viedla až k zasadnutiu výkonnej rady strany a odvolaniu Topolánka z kandidátky strany pre voľby 2010. Vyjadril sa, že „ministr uhne, když jde opravdu do tuhého a to ten Fischer prostě je Žid, není to gay, a ten uhne ještě dřív." Topolánek sa ospravedlnil, ale tvrdil, že výroky sú vytrhnuté z kontextu a so svojím odvolaním nesúhlasil.

Referencie
----------

1. ↑   *Curriculum vitae* [online]. [Cit. 2009-07-15]. Dostupné online. Archivované 2011-09-26 z originálu. (po česky)
2. ↑   *Topolánek přiznal, že bydlí s Talmanovou* [online]. Praha: novinky.cz, 5.1.2007, [cit. 2009-07-15]. Dostupné online. (po česky)
3. ↑   *Bývalý premiér Mirek Topolánek se oženil s Lucií Talmanovou* [online]. Praha: lidovky.cz, 3.6.2010, [cit. 2010-06-04]. Dostupné online. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Mirek Topolánek**

| * z
* d
* u
Predsedovia vlády Česka |
| --- |
| Česká socialistická republika (1969 – 1990) | 
* Stanislav Rázl (1969)
* Josef Kempný (1969 – 70)
* Josef Korčák (1970 – 87)
* Ladislav Adamec (1987 – 88)
* František Pitra (1988 – 90)

 | Znak ČR |
| Česká republika (1990 – 1992) | 
* Petr Pithart (1990 – 92)
* Václav Klaus (1992 – 98)

 |
| Česká republika (od 1993) | 
* Václav Klaus (1992 – 98)
* Josef Tošovský (1998)
* Miloš Zeman (1998 – 2002)
* Vladimír Špidla (2002 – 04)
* Stanislav Gross (2004 – 05)
* Jiří Paroubek (2005 – 06)
* Mirek Topolánek (2006 – 09)
* Jan Fischer (2009 – 10)
* Petr Nečas (2010 – 13)
* Jiří Rusnok (2010 – 13)
* Bohuslav Sobotka (2014 – 17)
* Andrej Babiš (2017 – 21)
* Petr Fiala (2021 – )

 |
| **^1**  časť Československej socialistickej republiky, **^2**  časť ČSFR |

| * z
* d
* u
Predsedovia Občianskej demokratickej strany |
| --- |
| Logo ODS | 
* Václav Klaus (1991 – 2002)
* Mirek Topolánek (2002 – 2010)
* Petr Nečas (2010 – 2013)
* Petr Fiala (2014 – súčasnosť)

 | Logo ODS |

Autoritné údaje: * abART: 85168
* GND: 131511165
* ISNI: 0000000082702604
* LCCN: n2010045242
* NK ČR: mzk2003196566
* VIAF: 77448853
* WorldCat: lccn-n2010045242